和使君王子堅游鄧氏天開圖畫韻
作者：程公許
朝代：宋

paragraphs: 春風滿城開笑顔，使君明當出遊山。
東州山川北佳麗，凌雲耀日季孟間。
紫絲步障元不要，飛檻層欄一憑眺。
歲豐民樂征調寬，挾四老仙共舒嘯。
使君吟肩李杜齊，落筆便覺三山低。
招來倦客同賡載，韻險令我窘見擠。
烟霞風月無疆界，不憂寒具油侵壞。
寄謝摩詰休苦心，使君詩是有聲畫。